

OGRES NOVADA PAŠVALDĪBA

Reģ.Nr.90000024455, Brīvības iela 33, Ogre, Ogres nov., LV-5001

tālrunis 65071160, e-pasts: ogredome@ogresnovads.lv, www.ogresnovads.lv

APSTIPRINĀTS

ar Ogres novada pašvaldības domes

09.07.2025. sēdes lēmumu

(protokols Nr.3; 5.)

**IEKŠĒJIE NOTEIKUMI**

Ogrē

|  |  |
| --- | --- |
| 2025. gada 9. jūlijā | Nr.7/2025 |
|  |  |

**Grozījumi Ogres novada pašvaldības**

**2024. gada 27. jūnija iekšējos noteikumos Nr. 61/2024**

**“Ogres novada pašvaldības darba reglaments”**

*Izdoti saskaņā ar*

*Pašvaldību likuma 50. panta otro daļu un*

*Valsts pārvaldes iekārtas likuma*

*72. panta pirmās daļas 1. punktu*

Izdarīt Ogres novada pašvaldības 2024. gada 27. jūnija iekšējos noteikumos Nr. 61/2024 “Ogres novada pašvaldības darba reglaments” šādus grozījumus:

1. Aizstāt izdošanas tiesiskajā pamatojumā vārdu “Izdots” ar vārdu “Izdoti”.

2. Papildināt ar 30.¹ punktu šādā redakcijā:

“30.¹ Komiteju darbībā, tostarp jautājumu izskatīšanā komiteju sēdēs, gadījumos, kad tas nav tieši regulēts šajā nodaļā, piemērojami Ogres novada pašvaldības darba reglamenta vispārīgie noteikumi, kas attiecas uz domes darbu, ciktāl tie ir piemērojami pēc analoģijas.”.

3. Izteikt 47. punktu šādā redakcijā:

“47. Domes sēdes jautājumu apspriešana notiek šādā secībā:

47.1. ziņojums par izskatāmo jautājumu;

47.2. uzaicināto personu viedokļu noskaidrošana, ja nepieciešams;

47.3. deputātu jautājumi;

47.4. debates;

47.5. ziņotāja galavārds, ja nepieciešams;

47.6. sēdes vadītāja viedoklis, ja nepieciešams;

47.7. balsojums par katru iesniegto priekšlikumu atsevišķi, ja nepieciešams, un par izskatāmo jautājumu kopumā;

47.8. balsošanas rezultātu paziņošana;

47.9. deputātu izteikumi par balsošanas motīviem, ja nepieciešams.”.

4. Svītrot 48. punkta ceturto teikumu.

5. Svītrot 50. punktu.

6. Izteikt 51. un 52. punktu šādā redakcijā:

“51. Personas, kuras piedalās domes sēdē, nedrīkst uzstāties bez uzaicinājuma, kā arī jebkādā veidā traucēt sēdes gaitu.

52. Uzstājoties domes sēdē, ir pieļaujama svešvalodu lietošana, ja dome nodrošina attiecīgās uzstāšanās tulkojumu valsts valodā.”.

7. Svītrot 55. punktā vārdus “un tikai pēc tam notiek debates”.

8. Papildināt ar 57.¹, 57.² un 57.³ punktiem šādā redakcijā:

“57.¹ Pēc ziņojuma par izskatāmo jautājumu, ja tas ir nepieciešams, sēdes vadītājs aicina uzaicinātās personas izteikt savus viedokļus, katram dodot laiku līdz piecām minūtēm.

57.² Pēc ziņojuma par izskatāmo jautājumu un uzaicināto personu viedokļu, ja tādi ir izteikti, uzklausīšanas sēdes vadītājs aicina deputātus uzdot jautājumus ziņotājam un uzaicinātajām personām. Uz uzdotajiem jautājumiem var atbildēt arī sēdes vadītājs. Jautājumiem jābūt skaidriem, konkrētiem un tiešā veidā saistītiem ar izskatāmo jautājumu, tiem jābūt formulētiem tā, lai tajos nebūtu ietverta atbilde. Sēdes vadītājs ir tiesīgs pārtraukt uzdot jautājumus vai tos noraidīt, ja tie nav saistīti ar izskatāmo jautājumu, nav pietiekami skaidri vai konkrēti, atkārto iepriekš uzdotos jautājumus, uz kuriem jau ir sniegta atbilde, vai tie aizskar personas cieņu, godu vai ir pazemojoša rakstura.

57.³ Pēc jautājumu uzdošanas sēdes vadītājs atklāj debates. Debatēs par vienu izskatāmo jautājumu katram domes deputātam ir tiesības uzstāties vienu reizi līdz piecām minūtēm. Otrā uzstāšanās debatēs ir pieļaujama, nepārsniedzot trīs minūšu ilgumu. Deputātam, kurš vēlas, lai viņa debašu runa tiktu fiksēta sēdes protokolā pilnā apjomā, šāda prasība jāizsaka pirms uzstāšanās vai debašu runa jāiesniedz rakstveidā sēdes protokolētājam. Sēdes vadītājs var pārtraukt debatētāju, ja viņš runā par apstākļiem, kam nav sakara ar izskatāmo jautājumu, atkārtoti min tos pašus argumentus to pašu faktu pamatošanai, novilcina jautājuma izskatīšanu vai izrāda necieņu pret domi. Šādos gadījumos sēdes vadītājam ir tiesības pārtraukt viņa uzstāšanos un liegt turpmāku vārda došanu attiecīgā jautājuma izskatīšanas gaitā. Par debašu beigām paziņo sēdes vadītājs.”.

9. Svītrot 58. punktu.

10. Izteikt 61. punktu šādā redakcijā:

“61. Ja lietas virzībai tas ir nepieciešams, sēdes vadītājs ir tiesīgs lemt par mutisku priekšlikumu izskatīšanu domes sēdē, to virzīšanu balsojumam vai noraidīšanu. Ja mutisks priekšlikums tiek virzīts balsojumam, tā izteicējam ir pienākums pirms balsojuma to ierakstīt pašvaldības elektroniskajā dokumentu vadības sistēmā pie attiecīgā darba kārtības jautājuma. Ja priekšlikuma izteicējs atsakās to ierakstīt sistēmā, priekšlikums tiek uzskatīts par noraidītu un netiek nodots balsošanai.”.

11. Papildināt ar 68.¹ punktu šādā redakcijā:

“68.¹ Ja domes deputāts vēlas izmantot iespēju izteikties par balsošanas motīviem pēc balsošanas, viņš var izteikties vienu reizi līdz trīs minūtēm.”.

Domes priekšsēdētāja vietnieks A. Krauja